b'\n_START_ARTICLE_\nMusei Capitolini\n_START_PARAGRAPH_\nMusei Capitolini eller Kapitolmuseerne er en gruppe museer for kunst og ark\xc3\xa6ologiske genstande i Piazza del Campidoglio som ligger p\xc3\xa5 toppen af Kapitolh\xc3\xb8jden, som er den h\xc3\xb8jeste og mest hellige af de syv h\xc3\xb8jder i Rom. Museerne best\xc3\xa5r af tre palazzi, paladshuse som p\xc3\xa5 tre kanter omkranser en central, trapezformet piazza, Kapitolpladsen, en udformning som blev skabt af Michelangelo Buonarroti i 1536 og udf\xc3\xb8rt over en periode p\xc3\xa5 mere end 400 \xc3\xa5r. Museernes historie kan spores til 1471 da pave Pave Sixtus IV donerede en samling af betydningsfulde antikke bronzeskulpturer til folket i Rom og anbragte dem p\xc3\xa5 Kapitolh\xc3\xb8jden. Siden da har museernes samlinger vokset til at omfatte et stort antal antikke romerske statuer, inskriptioner, og andre kunstgenstande; en samling af kunst fra middelalderen og ren\xc3\xa6ssancen; og samlinger smykker, m\xc3\xb8nter, og andre genstande. Museerne er ejet og administreret af Roms kommune._NEWLINE_I centrum af pladsen mellem de tre bygninger st\xc3\xa5r en enest\xc3\xa5ende rytterstatue af kejser Marcus Aurelius. Det er en kopi da originalen st\xc3\xa5r indenfor i Kapitolmuseerne. Mange romerske statuer blev bevisligt \xc3\xb8delagt p\xc3\xa5 ordre af de kristne kirkeautoriteter i middelalderen; denne statue blev bevaret p\xc3\xa5 grund af den fejlagtige tro, at den afbildede kejser Konstantin den Store som med Milano-ediktet i 313 sikrede kristendommens ligestilling med andre religioner i riget, et skridt p\xc3\xa5 vejen mod statsreligion senere i \xc3\xa5rhundredet._NEWLINE_Museet er blandt de \xc3\xa6ldste i verden, og mange af kunstgenstandene er b\xc3\xa5de unikke og helt centrale v\xc3\xa6rker i verdenskunsten. En af de mest kendte er bronzefiguren af Den capitolinske ulvinde som diede Romulus og Remus.'